สกู๊ป : ลด "หวาน-มัน-เค็ม" เป็นวาระแห่งชาติ
รัฐบาล เตรียมรณรงค์ให้ประชาชนร่วมกันเลือกอาหารที่ดีต่อสุขภาพถวายพระสงฆ์ช่วงเข้าพรรษานี้ งดหวาน-มัน-เค็ม ที่เป็นสาเหตุของการเกิดโรคต่างๆ โดยเฉพาะโรคไต พร้อมยกระดับเป็นวาระแห่งชาติ
	
การถวายข้าวสาร อาหาร รวมถึงอาหารปรุงสุกแด่พระพระภิกษุสงฆ์ คือธรรมเนียมปฏิบัติอันดีของพุทธศาสนิกชน ที่มีความเชื่อว่า การทำบุญอาหารให้กับพระสงฆ์ ญาติผู้ใหญ่ผู้ที่ล่วงลับจะได้รับอานิสงส์ในการทำบุญครั้งนี้ด้วย หลายคนจึงเลือกอาหารที่ชอบ โดยไม่คำนึงถึงโภชนาการในการบริโภคอาหารจากการทำบุญ จนทำให้พระสงฆ์อาพาธ โดยเฉพาะโรคไต ที่เกิดจากการอาหารที่มีมัน และเค็ม

โครงการรณรงค์ลดอาหารมันเค็ม คืออีกหนึ่งมาตรการที่รัฐบาลให้ความสำคัญ และเตรียมผลักดันเป็นวาระแห่งชาติ โดยเฉพาะรสเค็ม ซึ่งเป็นสาเหตุของการเกิดโรคต่างๆ รวมถึง โรคไต ซึ่งพบว่า มีพระสงฆ์เป็นโรคไตถึงร้อยละ 20

ข้อมูลปัจจุบันของกระทรวงสาธารณสุข ระบุว่า ในประเทศไทยมีคนป่วยที่เป็นโรคไตเรื้อรังทั้งสิ้นประมาน 8 ล้านคน ซึ่งมีแนวโน้มที่จะเพิ่มขึ้นอีกปีละ 1 หมื่นคนต่อปี หากป่วยเป็นโรคนี้แล้วจะต้องมีค่าใช้จ่ายในเข้ารับการรักษาโดยการล้างไต ทางช่องท้องหรือการฟอกเลือดด้วยเครื่องไตเทียมเฉลี่ยประมาณ 2.4 แสนบาท ต่อคนต่อปี และรัฐจะต้องอุดหนุนสวัสดิการประมานหมื่นล้านบาท
จากนี้กระทรวงสาธารณะสุขจะต้องเริ่มหามาตรการร่วมกัน ลดความเสี่ยงการก่อให้เกิดโรคไต โดยเฉพาะการให้ความรู้กับประชาชน ไม่เพียงแต่จะลดอาหารหวานมันเค็มในการถวายแด่พระสงฆ์เท่านั้น ประชาชนเองก็ควรเปลี่ยนพฤติกรรมในการรับประทานอาหารด้วย

เพื่อให้เป็นการป้องกันไม่ให้โรคไตและโรคอื่นๆเกิดขึ้น แนวทางที่ดีที่สุดก็คือ การงดถวายภัตรหาร อาหารแห้ง อาทิ บะหมี่กึ่งสำเร็จรูป ปลากระป๋องแห้ง อาหารที่ปรุงพร้อมทานใส่ถุงบรรจุภัณฑ์ ผักกาดกระป๋อง ปลากรอบกระป่อง โดยอาหารเหล่านี้ส่วนใหญ่จะประกอบไปด้วยโซเดียมจำนวนมาก ซึ่งเป็นสาเหตุหลักในการห่อโรคต่างที่ตามมา ทำให้พระสงฆ์ และประชาชนเสียสุขภาพก่อนวัยอันควร ทางที่ดีหากมีเวลาควรที่จะเลือกปรุงอาหารด้วยตัวเอง ไม่ปรุงอาหารที่มัน หรือเค็ม เพื่อไม่เกิดความเสี่ยงต่อโรคที่ตามมา